ส่วนที่ 1

  -----------------------------------------------------------------------
  ข้อมูลสรุป (Executive Summary)

  -----------------------------------------------------------------------

ในปี 2549 ภาวะเศรษฐกิจโดยรวมปรับตัวดีขึ้นเล็กน้อยจากปี 2548
ถึงแม้จะได้รับผลกระทบโดยตรงจากแนวโน้มการเพิ่มขึ้นของอัตราดอกเบี้ยสินเชื่อที่อยู่อาศัยและความผันผวนของราคาน้ำมันในตลาดโลกช่วงครึ่งปีแรก
รวมทั้งความไม่สงบทางการเมือง
และนโยบายการเงินเกี่ยวกับมาตรการดำรงเงินสำรองเงินนำเข้าระยะสั้นของธนาคารแห่งประเทศไทยในช่วงครึ่งปีหลัง
ซึ่งส่งผลเชิงลบต่อความเชื่อมั่นของผู้ลงทุนไทยและต่างประเทศ ทั้งนี้
ธุรกิจอสังหาริมทรัพย์ปรับตัวดีขึ้นเล็กน้อย
โดยความต้องการที่อยู่อาศัยและปริมาณที่อยู่อาศัยปรับตัวเข้าสู่สมดุลมากขึ้นภายใต้ภาวะการแข่งขันที่ยังคงอยู่ในระดับสูง
ผู้ประกอบการที่มีชื่อเสียงและมีประสบการณ์รวมทั้งมีตราสินค้าเป็นที่ยอมรับจะมีข้อได้เปรียบทำให้สามารถรักษาส่วนแบ่งการตลาดไว้ได้
โดยกิจกรรมการตลาดเป็นอีกหนึ่งปัจจัยที่กระตุ้นให้ลูกค้าตัดสินใจซื้อได้รวดเร็วขึ้น นอกจากนี้
ผู้ประกอบการหลายรายได้เน้นทำการตลาดแนวใหม่
รวมถึงการปรับภาพลักษณ์เพื่อให้ตราสินค้ามีความน่าสนใจมากขึ้น

บริษัท แสนสิริ จำกัด (มหาชน) และบริษัทในเครือ ได้ทยอยเปิดตัวโครงการที่อยู่อาศัยรูปแบบต่าง
ๆ ในหลายทำเล เพื่อตอบสนองความต้องการซื้อที่อยู่อาศัยอันหลากหลายของกลุ่มลูกค้า
และทุกโครงการได้รับการตอบรับเป็นอย่างดี ส่งผลให้แสนสิริมียอดขายรวมทั้งสิ้นกว่า 16,000
ล้านบาท และมีการรับรู้รายได้รวมทั้งสิ้นกว่า 11,000 ล้านบาทตามที่คาดการณ์
โดยมีรายได้หลักมาจากการขายโครงการ ประมาณร้อยละ 95
ของรายได้รวมและมีกำไรสุทธิจำนวน 404 ล้านบาท ทั้งนี้ ผลประกอบการที่ต่ำกว่าที่คาดการณ์ไว้
เนื่องจากมีภาระภาษีเพิ่มสูงขึ้นกว่าประมาณการ
อันเป็นผลมาจากความไม่สอดคล้องกันระหว่างข้อปฏิบัติทางด้านบัญชีและเกณฑ์การคำนวณรายได้เพื่อเสียภาษี
รวมทั้งมีความไม่สอดคล้องกันระหว่างการบันทึกรายได้และค่าใช้จ่าย

ในปี 2549 แสนสิริได้จัดกิจกรรมส่งเสริมการขายอย่างต่อเนื่อง โดยจัดมหกรรมที่อยู่อาศัย
“Living in Style 2006” ณ ศูนย์การค้าสยามพารากอน และได้รับการตอบรับเป็นอย่างดี
มีผู้เข้าร่วมชมงานกว่า 20,000 คน และมียอดจองซื้อภายในงานมากกว่า 1,000 ล้านบาท
นอกจากนี้ แสนสิริใช้รูปแบบและช่องทางการโฆษณา
รวมทั้งการประชาสัมพันธ์อย่างครบวงจรและมีความหลากหลายมากยิ่งขึ้น
เพื่อให้สามารถสื่อสารกับกลุ่มลูกค้าเป้าหมายได้อย่างมีประสิทธิผล

แสนสิริขยายฐานลูกค้าเพื่อให้เข้าถึงลูกค้ากลุ่มใหม่ผ่านการเปิดตัวโครงการคอนโดมิเนียมรูปแบบใหม่
ภายใต้แบรนด์ “คอนโดวัน” และ “คอนโดวัน เอ็กซ์” ที่เน้นทำเลที่ตั้งใกล้รถไฟฟ้า
รูปแบบอาคารที่มีความทันสมัย
มีพื้นที่ส่วนกลางและเครื่องอำนวยความสะดวกเพื่อรองรับกับวิถีการดำเนินชีวิตของคนรุ่นใหม่ อาทิ
เครื่องซักผ้าอัตโนมัติ บริการตู้น้ำดื่มอัตโนมัติ ทั้งนี้
โครงการคอนโดมิเนียมดังกล่าวได้รับการตอบรับเป็นอย่างดี
ส่งผลให้เกือบทุกโครงการสามารถปิดการขายได้ภายในไม่กี่สัปดาห์หลังการเปิดตัว
และมียอดขายรวมทั้งสิ้นกว่า 4,700 ล้านบาท นอกจากนี้
แสนสิริยังคงมุ่งเน้นขยายฐานลูกค้าให้ครอบคลุมลูกค้าระดับกลางถึงล่างมากขึ้น
ด้วยการเปิดตัวโครงการบ้านเดี่ยวขนาดกลางมากขึ้น รวมทั้งเปิดตัวโครงการบ้านแฝดแห่งแรก คือ
“บ้านพร้อมพัฒน์ รามอินทรา”
เพื่อให้สอดคล้องกับกำลังซื้อที่ลดลงอันเป็นผลมาจากการปรับเพิ่มขึ้นของอัตราดอกเบี้ยสินเชื่อเพื่อที่อยู่อาศัยส่งผลให้ทุกโครงการมียอด
ขายเป็นไปตามที่ประมาณการไว้

แสนสิริตระหนักถึงความสำคัญของการวิจัยพัฒนา
และใช้ข้อมูลที่ได้จากการวิเคราะห์และสำรวจตลาดเพื่อเป็นแนวทางในการพัฒนาโครงการให้มีคุณภาพและสามารถตอบสนองความต้องการของลูกค้าได้ดีมาโดยตลอด
ทั้งนี้ แสนสิริมีแหล่งข้อมูลเชิงลึก (Market Intelligence) คือ บริษัท พลัส พร็อพเพอร์ตี้ จำกัด
ซึ่งเป็นผู้บริหารโครงการที่มีพื้นที่ภายใต้การบริหารมากที่สุดในประเทศไทย
ทำให้แสนสิริมีข้อมูลความเคลื่อนไหวของตลาดแต่ละส่วน
และนำข้อมูลมาใช้ในการพัฒนาโครงการที่อยู่อาศัยและประเมินความสามารถทางการตลาดของคู่แข่ง
รวมทั้งปรับเปลี่ยน กลยุทธ์ให้เหมาะสมกับสภาวะการณ์ได้เป็นอย่างดี

.

ในปี 2550 แสนสิริจะมุ่งเน้นการใช้ประโยชน์จากแบรนด์ของแสนสิริ
ซึ่งเป็นที่ยอมรับโดยทั่วไปในกลุ่มลูกค้าระดับสูงและกลางและจะพัฒนาโครงการเพื่อรองรับการเจริญเติบโตของธุรกิจอย่างต่อเนื่อง
โดยเปิดโครงการที่อยู่อาศัยในหลายทำเลที่มีศักยภาพให้ครอบคลุมกลุ่มลูกค้าที่ขยายตัวเพิ่มขึ้น
นอกจากนี้
แสนสิริและบริษัทในเครือได้เตรียมแผนงานที่จะเพิ่มส่วนแบ่งทางการตลาดและขยายฐานลูกค้าให้ครอบคลุมกลุ่มลูกค้าระดับกลางและล่างมากขึ้น
โดยเปิดโครงการที่อยู่อาศัยทั้งบ้านเดี่ยว บ้านแฝด ทาวน์เฮ้าส์ และคอนโดมิเนียม
ในหลายระดับราคาให้เหมาะสมกับความต้องการของทุกกลุ่มลูกค้า

ทั้งนี้ แสนสิริคาดว่า
ธุรกิจพัฒนาอสังหาริมทรัพย์จะปรับตัวดีขึ้นตามภาวะเศรษฐกิจที่ฟื้นตัวรวมถึงมีแนวโน้มลดลงของอัตราดอกเบี้ยและอัตราเงินเฟ้อ
อันจะช่วยกระตุ้นให้มีความต้องการที่อยู่อาศัยเพิ่มมากขึ้น อย่างไรก็ตาม
ภาวะการแข่งขันจะยังคงตัวในระดับสูงเนื่องจากยังคงมีบ้านสร้างเสร็จพร้อมขายอยู่ในตลาดอีกจำนวนหนึ่ง
ภายใต้สภาวะการแข่งขันดังกล่าว
ลูกค้าจะมีความพิถีพิถันในการเลือกซื้อที่อยู่อาศัยมากขึ้นและให้ความสำคัญกับคุณภาพและชื่อเสียงของผู้ประกอบการมากขึ้นเช่นกัน
ดังนั้น
ผู้ประกอบการที่มีประสบการณ์และชื่อเสียงเป็นที่ยอมรับจะมีความได้เปรียบทางธุรกิจมากกว่าผู้ประกอบการรายย่อย